AIŠKINAMASIS MEMORANDUMAS

1.PASIŪLYMO APLINKYBĖS

2011 m. liepos mėn. Užsienio reikalų taryba pareiškė esanti pasirengusi vesti derybas dėl susitarimo su Afganistanu, kuriuo būtų atspindimas jos ilgalaikis įsipareigojimas padėti šaliai vystytis. 2011 m. lapkričio mėn. Taryba priėmė sprendimą, kuriuo Europos Komisijai ir vyriausiajam įgaliotiniui suteikiami įgaliojimai vesti derybas su Afganistanu dėl bendradarbiavimo partnerystės ir vystymosi srityje susitarimo. Kitais metais surengti trys derybų raundai (trečiasis baigtas 2012 m. lapkričio mėn.). Derybos pratęstos po dvejų metų pertraukos (2015 m.), dalyvaujant naujai Afganistano vyriausybei. Paskutinis, ketvirtasis derybų raundas sėkmingai pabaigtas Briuselyje 2015 m. balandžio 29 d. Šalys parafavo Susitarimą 2015 m. liepos 2 d. Kabule, dalyvaujant Prezidentui A. Ghani.

Susitarimu pirmą kartą nustatomi sutartiniai Europos Sąjungos ir Afganistano santykiai ir pagrindžiamas ES įsipareigojimas remti tolesnį Afganistano vystymąsi transformacijos dešimtmečiu, kaip susitarta per 2011 m. Bonos konferenciją. Susitarimu stiprinamas politinis dialogas ir įvairių sričių bendradarbiavimas ir taip įtvirtinamas Europos Sąjungos dėmesys Afganistanui. Juo pripažįstami Afganistanui skirtų Bonos, Čikagos, Kabulo, Tokijaus ir Londono tarptautinių konferencijų rezultatai.

Į Susitarimą įtrauktos politinio dialogo ir įvairių sričių bendradarbiavimo nuostatos. Jis pagrįstas ES įprastomis politinėmis nuostatomis dėl žmogaus teisių ir Tarptautinio baudžiamojo teismo, be to, į jį įtraukti su moterų ir vaikų teisėmis susiję įsipareigojimai. Susitarime remiamasi tarpusavio atskaitomybės principais ir pakartojama, kad Šalys pasiryžusios spręsti bendras problemas, be kita ko, susijusias su: 1) kova su terorizmu, tarptautiniu nusikalstamumu ir neteisėta prekyba; 2) branduolinio ginklo neplatinimu, nusiginklavimu ir branduoliniu saugumu; 3) masinio naikinimo ginklais (MNG); 4) šaulių ir lengvaisiais ginklais (ŠLG) ir 5) kova su narkotikais. Bendradarbiavimo nuostatos skirtos šiems sektoriams: infrastruktūros plėtros, energetikos, transporto, sveikatos, gamtinių išteklių, apmokestinimo, švietimo ir kultūros, užimtumo ir socialinių reikalų, mokslo ir technologijų, aplinkos ir kovos su klimato kaita. Be to, Susitarime pabrėžiama teisinio bendradarbiavimo svarba ir patvirtinamas Šalių įsipareigojimas kovoti su organizuotu nusikalstamumu, pinigų plovimu ir korupcija.

2.TEISINIAI PASIŪLYMO ASPEKTAI

Šio Susitarimo sudarymo teisinis pagrindas – Europos Sąjungos sutarties 37 straipsnis ir Sutarties dėl Europos Sąjungos veikimo 207 ir 209 straipsniai kartu su 218 straipsnio 8 dalies antra pastraipa.

2015/0302 (NLE)

Bendras pasiūlymas

TARYBOS SPRENDIMAS

dėl Europos Sąjungos ir Afganistano Islamo Respublikos bendradarbiavimo partnerystės ir vystymosi srityje susitarimo sudarymo Europos Sąjungos vardu

EUROPOS SĄJUNGOS TARYBA,

atsižvelgdama į Europos Sąjungos sutartį, ypač į jos 37 straipsnį,

atsižvelgdama į Sutartį dėl Europos Sąjungos veikimo, ypač į jos 207 ir 209 straipsnius kartu su 218 straipsnio 6 dalies a punktu ir 8 dalies antra pastraipa,

atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai pasiūlymą,

atsižvelgdama į Europos Parlamento pritarimą,

kadangi:

(1)remiantis [...] Tarybos sprendimu [XXX], [...] Europos Sąjungos vardu pasirašytas Europos Sąjungos ir Afganistano Islamo Respublikos bendradarbiavimo partnerystės ir vystymosi srityje susitarimas, su sąlyga, kad minėtas Susitarimas bus sudarytas vėliau;